2.0 ลักษณะการประกอบธุรกิจ

2.1 ประวัติความเป็นมา

  บริษัทฯ ได้รับการจดทะเบียน จัดตั้งเป็นบริษัทจำกัด ในนาม “บริษัท โพลีน จำกัด” เมื่อวันที่ 24
  กันยายน 2530 โดยกลุ่มตระกูล “เลี่ยวไพรัตน์” เป็นผู้ก่อตั้งและบริหารมาจนถึงปัจจุบัน
  ด้วยทุนจดทะเบียนเริ่มแรก 100,000 บาท ประกอบธุรกิจเป็นตัวกลางในการจัดซื้อเม็ดพลาสติก
  PE (Polyethylene) จากบริษัท อุตสาหกรรมปิโตรเคมีกัลไทย จำกัด (มหาชน) “ ทีพีไอ ”

  ต่อมาได้เปลี่ยนชื่อเป็นบริษัท ทีพีไอ โพลีน จำกัด เมื่อวันที่ 24 ตุลาคม 2532
  และในเดือนมีนาคม 2533 บริษัทฯ ได้รับโอนกิจการผลิตเม็ดพลาสติก LDPE (Low Density
  Polyethylene) และสิทธิประโยชน์ต่างๆ ตามบัตรส่งเสริมการลงทุน
  พร้อมทั้งได้รับโอนใบอนุญาตตั้งโรงงานผลิตปูนซีเมนต์จากบริษัท ทีพีไอ ในปีเดียวกันนี้
  บริษัทฯได้ขยายธุรกิจในการผลิตและจำหน่ายปูนเม็ดและปูนซีเมนต์ และในปี 2534 บริษัทฯ
  ได้จัดตั้งบริษัท ทีพีไอ คอนกรีต จำกัด ซึ่งบริษัทฯถือหุ้นในสัดส่วนร้อยละ 99.99
  เพื่อผลิตและจำหน่ายคอนกรีตผสมเสร็จ โดยเมื่อวันที่ 20 พฤศจิกายน 2533 บริษัทฯ
  ได้จดทะเบียนในตลาดหลักทรัพย์แห่งประเทศไทย และต่อมาเมื่อวันที่ 17 กุมภาพันธ์ 2537
  บริษัทฯ ได้จดทะเบียนเป็นบริษัทมหาชนจำกัด และบริษัทฯ ได้เริ่มผลิตปูนสำเร็จรูปในปี 2539

  วิกฤตการณ์ทางเศรษฐกิจในปี 2540
  ส่งผลให้ความต้องการผลิตภัณฑ์ซีเมนต์และคอนกรีตลดลงอย่างมาก
  ประกอบกับผลของการประกาศลดค่าเงินบาทเมื่อเดือนกรกฎาคม 2540
  ส่งผลให้เกิดผลกระทบต่อสถานการณ์ทางการเงินของบริษัทฯเป็นอย่างมาก และเป็นเหตุให้บริษัทฯ
  ต้องตัดสินใจเข้าสู่กระบวนการฟื้นฟูกิจการภายใต้การกำกับดูแลของศาลล้มละลายกลาง

  การเปลี่ยนแปลงและพัฒนาการที่สำคัญในรอบปี 2547 ถึงปัจจุบัน

ปี 2547

  มกราคม
  บริษัทฯประสบความสำเร็จในการระดมทุนโดยการเสนอขายหุ้นให้แก่ประชาชนทั่วไปจำนวน 300
  ล้านหุ้น ในราคาเสนอขายหุ้นละ 37 บาท คิดเป็นเงินที่ระดมทุนได้เท่ากับ 11,100 ล้านบาท

  24 กุมภาพันธ์ บริษัทฯได้นำเงินที่ได้จากเพิ่มทุนส่วนหนึ่งไปชำระหนี้คงเหลือให้แก่เจ้าหนี้ที่เข้าร่วม
  กระบวนการซื้อหนี้คืนโดยมีส่วนลดภายใต้กระบวนการของศาลล้มละลายกลาง

  12,13 กรกฎาคม บริษัทฯ ได้ชำระหนี้เงินต้น (จากเงินส่วนเกินหลังการซื้อหนี้คืนหรือ Surplus
  DRP Fund) จำนวนประมาณ 40 ล้านเหรียญสหรัฐ
  และดอกเบี้ยค้างจ่ายตลอดจนค่าธรรมเนียมค้างจ่าย (คำนวณถึงสิ้นสุดวันที่ 30 พฤศจิกายน
  2542) ให้แก่เจ้าหนี้ตามสัญญาปรับโครงสร้างหนี้
  โดยชำระเป็นแคชเชียร์เช็คสำหรับหนี้สกุลเงินบาท
  และดราฟท์สำหรับหนี้สกุลเงินตราต่างประเทศไว้ที่ศาลล้มละลายกลาง
  เพื่อให้เจ้าหนี้ตามสัญญาปรับโครงสร้างหนี้สามารถรับการชำระหนี้ดังกล่าวได้ต่อไป

26 สิงหาคม โรงงานผลิต LDPE/EVA ได้รับการรับรองมาตรฐานคุณภาพผลิตภัณฑ์ มอก/ISO9001:

  2000 จากสถาบันรับรองมาตรฐานไอเอสโอ (สรอ.)

14 กันยายน โรงงานผลิต LDPE/EVA
ได้รับการรับรองมาตรฐานระบบการจัดการอาชีวอนามัยและความปลอดภัย มอก.18001
จากสถาบันรับรองมาตรฐานไอเอสโอ (สรอ.)

  ตุลาคม - พฤศจิกายน
  บริษัทฯได้ทำการแก้ไขแผนฟื้นฟูกิจการและสัญญาหลักในการปรับโครงสร้างหนี้
  โดยได้ขยายระยะเวลาในการดำเนินการตามแผนออกไปอีก 1 ปี สิ้นสุดวันที่ 31 ธันวาคม 2547
  โดยบริษัทฯ สามารถขยายระยะเวลาของการปรับโครงสร้างหนี้ออกไปได้อีก 2 ครั้ง ๆ ละ 12
  เดือนจนถึงวันที่ 31 ธันวาคม 2549 และ 31 ธันวาคม 2550 ตามลำดับ
  นอกจากนี้ยังให้สิทธิบริษัทฯในการชำระหนี้ดอกเบี้ยและค่าธรรมเนียมค้างจ่ายคำนวณถึงวันที่ 30
  พฤศจิกายน 2542 ด้วยเงินสดแทนการแปลงหนี้เป็นทุน
  และการให้สิทธิบริษัทฯในการเจรจาเพื่อหาข้อสรุปจำนวนเงินในการชำระหนี้กับเจ้าหนี้ผู้โต้แย้งการซื้อหนี้คืนโดยมีส่วนลด
  ซึ่งที่ประชุมเจ้าหนี้และศาลได้เห็นชอบกับการแก้ไขแผนดังกล่าว เมื่อวันที่ 28 ตุลาคม 2547 และ
  วันที่ 8 พฤศจิกายน 2547 ตามลำดับ โดยต่อมาในเดือนพฤศจิกายน – ธันวาคม 2547
  เจ้าหนี้ต่างทยอยมารับการชำระหนี้ดอกเบี้ยและค่าธรรมเนียมค้างจ่ายโดยผ่านกระบวนการของศาลล้มละลายกลาง

ปี 2548

  มีนาคม 2548 บริษัทฯได้ดำเนินการเดินเครื่องจักรโรงงานผลิตปูนผสม Mortar โรงงานที่ 3
  โดยเสร็จสิ้นการทดลองเดินเครื่อง Commissioning ในเดือนมีนาคม 2548
  ทำให้มีกำลังการผลิตเพิ่มขึ้น

  25 มีนาคม โรงงานผลิต LDPE/EVA ได้รับการรับรองมาตรฐานระบบการจัดการสิ่งแวดล้อม
  โดยได้รับการรับรองมาตรฐาน ISO 14001: 2004 จากสถาบันรับรองมาตรฐานไอเอสโอ
  (สรอ.)

  20 มิถุนายน หน่วยผลิตคอนกรีตผสมเสร็จได้รับการรับรองมาตรฐานระบบการจัดการสิ่งแวดล้อม
  โดยได้รับการรับรองมาตรฐาน ISO 14001: 2004 จากสถาบัน Bureau Veritas Quality
  International (BVQI)

  9 สิงหาคม โรงงานปูนซีเมนต์ได้รับการรับรองมาตรฐานระบบการจัดการสิ่งแวดล้อม
  โดยได้รับการรับรองมาตรฐาน ISO 14001: 2004 จากสถาบัน AJA Registrar
  แห่งประเทศอังกฤษ

  พฤศจิกายน บริษัทฯและบริษัท ทีพีไอ คอนกรีต จำกัด (“บริษัทย่อย”)
  ได้ทำการแก้ไขแผนฟื้นฟูกิจการโดยได้ขยายกำหนดระยะเวลาดำเนินการตามแผนฟื้นฟูกิจการออกไปอีก
  1 ปี จากวันที่ 1 มกราคม 2549 ถึงวันที่ 31 ธันวาคม 2549
  โดยหลังจากนั้นบริษัทฯและบริษัทย่อยยังมีสิทธิเลือกที่จะขยายระยะเวลาในการชำระหนี้คืนตามที่กำหนดไว้ในสัญญาปรับปรุงโครงสร้างหนี้ได้อีก
  ซึ่งที่ประชุมเจ้าหนี้ตามสัญญาปรับโครงสร้างหนี้และศาลล้มละลายกลางได้เห็นชอบด้วยกับการแก้ไขแผนดังกล่าว
  เมื่อวันที่ 24 พฤศจิกายน 2548 และวันที่ 29 พฤศจิกายน 2548 ตามลำดับ

การพัฒนาองค์กรด้านอื่น ๆ ในปี 2548

  • บริษัทฯ ได้พัฒนาผลิตภัณฑ์ปูนซีเมนต์ ดังนี้

  1. พัฒนาประสิทธิภาพปูนทีพีไอ 198 สูตรใหม่ ซึ่งเป็นปูนซีเมนต์คุณภาพสูง
  สามารถผสมทรายได้มากขึ้น ทำ ให้ฉาบลื่นและได้พื้นที่เพิ่มขึ้นอีก 66%
  ซึ่งจะช่วยประหยัดต้นทุนค่าก่อสร้างและยังมีมีคุณสมบัติไม่แตกร้าวหลุดร่อน

  2. พัฒนาผลิตภัณฑ์ปูนซีเมนต์สำหรับเจาะบ่อน้ำมัน (Oil Well Cement)
  ซึ่งคาดว่าจะได้รับการรับรองมาตรฐานจาก API (American Petroleum Institute)
  ในช่วงต้นปี 2549

  3. พัฒนาปูนทีพีไอ M210 ซึ่งเป็นปูนฉาบผสมสำเร็จรูปที่ใช้สำหรับงานฉาบผนังบล็อคมวลเบา และ
  M310 ซึ่ง เป็นปูนสำเร็จรูปที่พัฒนาขึ้นสำหรับงานก่อบล็อคมวลเบาโดยเฉพาะ

  4.
  พัฒนาปูนสำหรับใช้ในงานศิลปะปูนปั้นเพื่อใช้ทดแทนปูนดั้งเดิมที่ใช้กันมาแต่โบราณทั้งนี้เพื่อเป็นการ
  สนับสนุนศิลปะปูนปั้นของไทยและสืบสานมรดกวัฒนธรรมของไทยที่มีมาแต่โบราณ

  • บริษัท ทีพีไอ คอนกรีต จำกัด ได้เพิ่มกำลังการผลิตและการให้บริการ
  โดยเพิ่มจำนวนหน่วยผลิตอีก 3 หน่วย ตั้งอยู่ในเขตกรุงเทพฯ และปริมณฑล
  นอกจากนี้ยังเพิ่มจำนวนรถโม่สำหรับจัดส่งคอนกรีตผสมเสร็จ

  • บริษัท ทีพีไอ คอนกรีต จำกัด ได้คิดค้นผลิตภัณฑ์ใหม่ๆ เพื่อตอบสนองความต้องการของลูกค้า
  ดังนี้

  1. คอนกรีต SUPER SAVE เป็นคอนกรีตราคาประหยัดสำหรับผู้ใช้รายย่อย
  ใช้สำหรับงานทั่วไปสามารถสั่ง

  ซื้อที่หน่วยผลิตได้โดยตรงหรือซื้อกับตัวแทนจำหน่าย

  2.
  คอนกรีตสำหรับงานห้องเย็นเป็นคอนกรีตที่ถูกออกแบบเพื่อใช้งานภายใต้สภาวะแวดล้อมที่มีการเปลี่ยน

  แปลงของอุณหภูมิจุดเยือกแข็ง

  3. คอนกรีตที่มีการหดตัวต่ำ เป็นคอนกรีตที่มีการหดตัวของเนื้อคอนกรีตต่ำ
  จึงไม่เกิดรอยการแตกร้าวระหว่าง

  คอนกรีตที่เทใหม่กับเนื้อคอนกรีตเดิม

2.2 ภาพรวมการประกอบธุรกิจ ณ วันที่ 20 มีนาคม 2549

2.3 รายละเอียดธุรกิจ

บริษัทฯและบริษัทย่อยประกอบธุรกิจหลัก 3 ประเภท ดังนี้

1. ธุรกิจปูนซีเมนต์ ปูนเม็ด และปูนสำเร็จรูป

  บริษัทฯเป็นผู้ผลิตปูนซีเมนต์ ปูนเม็ด และปูนสำเร็จรูปชนิดต่างๆ
  โดยมีโรงงานผลิตอยู่ที่จังหวัดสระบุรี ทั้งนี้
  บริษัทฯเป็นผู้ผลิตปูนซีเมนต์รายใหญ่หนึ่งในสามของประเทศ โดยมีส่วนแบ่งการตลาดร้อยละ 19
  ของปริมาณการจำหน่ายทั้งหมดในประเทศ

2. ธุรกิจเม็ดพลาสติก LDPE / EVA

  บริษัทฯผลิตเม็ดพลาสติก LDPE 2 ชนิด ได้แก่ LDPE Homopolymer (LDPE) และ LDPE
  Copolymer (EVA) ที่โรงงานในจังหวัดระยอง LDPE
  เป็นเม็ดพลาสติกประเภทที่นำไปใช้เป็นวัตถุดิบในการผลิตผลิตภัณฑ์พลาสติกหลายประเภท
  โดยบริษัทฯเป็นผู้ผลิตเม็ดพลาสติก LDPE รายใหญ่ที่สุดในประเทศไทย
  โดยมีส่วนแบ่งการตลาดในผลิตภัณฑ์ LDPE และ EVA ร้อยละ 55 และ 29
  ของปริมาณการจำหน่ายทั้งหมดในประเทศ ตามลำดับ

3. ธุรกิจคอนกรีตผสมเสร็จ

  บริษัท ทีพีไอ คอนกรีต จำกัด เป็นผู้ผลิตคอนกรีตผสมเสร็จรายใหญ่อันดับสองของประเทศ
  โดยมีส่วนแบ่งการตลาดร้อยละ 12 ของปริมาณการจำหน่ายทั้งหมดในประเทศ

  นอกจากนี้ บริษัทฯยังลงทุนในธุรกิจอื่นผ่านบริษัทย่อยและบริษัทร่วมของบริษัทฯ เช่น
  ธุรกิจผลิตและจำหน่ายเคมีภัณฑ์ ธุรกิจผลิตและจำหน่ายเหล็กแท่งและเหล็กเส้น
  ธุรกิจประกันชีวิตธุรกิจพัฒนาที่ดินและที่พักอาศัย และธุรกิจรับจ้างขนส่งคอนกรีตผสมเสร็จ เป็นต้น

หน่วย : ล้านบาท

[TABLE]

2.4 เป้าหมายการดำเนินธุรกิจ

  บริษัทฯมีเป้าหมายที่จะรักษาความสามารถในการแข่งขันในอุตสาหกรรมการผลิตและจำหน่ายปูน
  คอนกรีตผสมเสร็จ รวมไปถึงเม็ดพลาสติกทั้งในประเทศและต่างประเทศ นอกจากนี้
  บริษัทฯยังมีความมุ่งมั่นที่จะเพิ่มประสิทธิภาพการผลิต
  การเน้นคุณภาพสินค้าและระบบการจัดสภาพสิ่งแวดล้อม รวมทั้งมีส่วนร่วมในการช่วยเหลือสังคม
  และปฏิบัติตามแผนฟื้นฟูกิจการให้ประสบความสำเร็จ ดังรายละเอียดต่อไปนี้

1. การรักษาความสามารถในการแข่งขัน ส่วนแบ่งตลาด และอัตราการเติบโตของธุรกิจ

  บริษัทฯมีเป้าหมายที่จะรักษาระดับความสามารถในการเเข่งขัน โดยใช้เทคโนโลยีใหม่ๆ
  เข้ามาพัฒนาและปรับปรุงผลิตภัณฑ์ของบริษัทฯให้มีคุณภาพสูง
  มีการวิจัยและพัฒนาให้ผลิตภัณฑ์มีคุณสมบัติที่ดี
  ขึ้นสามารถตอบสนองความต้องการของลูกค้าได้มากขึ้น นอกจากนี้
  บริษัทฯยังมีนโยบายในการเน้นคุณภาพการให้บริการ ทั้งก่อนและหลังการขาย
  มีการจัดส่งสินค้าที่ตรงเวลา อันเป็นการช่วยเสริมสร้างความสัมพันธ์ที่ดีกับลูกค้า
  ประกอบกับมีนโยบายการบำรุงรักษาอุปกรณ์ และเครื่องจักรในการผลิตอย่างมีระบบและเข้มงวด
  ส่งผลให้อุปกรณ์ และเครื่องจักรของบริษัทฯมีอายุการใช้งานที่ยาวนาน
  สามารถลดความเสียหายจากการหยุดเดินเครื่องของเครื่องจักร
  และทำให้บริษัทฯสามารถใช้กำลังการผลิตได้อย่างเต็มที่ยิ่งขึ้น

  ในปัจจุบัน บริษัทฯมีส่วนแบ่งตลาดในตลาดปูนซีเมนต์อยู่ที่ประมาณร้อยละ 19
  ของปริมาณการบริโภคปูนซีเมนต์ในประเทศ
  โดยบริษัทฯมีนโยบายรักษาส่วนแบ่งตลาดให้ได้ไม่น้อยกว่าร้อยละ 19 ในตลาดปูนซีเมนต์ ร้อยละ
  55 ในตลาดเม็ดพลาสติก และร้อยละ 12 ในตลาดคอนกรีตผสมเสร็จ

2. เพิ่มประสิทธิภาพการผลิต

  บริษัทฯมีเป้าหมายที่จะเพิ่มประสิทธิภาพในการผลิต ทั้งในส่วนของการผลิตปูนซีเมนต์
  เม็ดพลาสติกLDPE และคอนกรีตผสมเสร็จ
  เนื่องจากบริษัทฯเชื่อว่าประสิทธิภาพในการผลิตที่ดีจะทำให้บริษัทฯสามารถเพิ่มกำลังการผลิตได้ในกรณีที่ปริมาณความต้องการผลิตภัณฑ์ของบริษัทฯเพิ่มมากขึ้น
  โดยไม่ต้องลงทุนเพิ่มมากนัก
  ซึ่งการมีประสิทธิภาพในการผลิตดังกล่าวยังช่วยเสริมให้บริษัทฯสามารถรักษาความสามารถในการแข่งขันได้ในระยะยาว
  อีกทั้งยังส่งผลให้บริษัทฯสามารถบริหารและนำเงินไปใช้ในวัตถุประสงค์อื่นที่เป็นประโยชน์มากขึ้น
  ทั้งนี้ ในปัจจุบันบริษัทฯได้พัฒนาระบบสารสนเทศเพื่อการจัดการ (MIS) ที่บริษัทฯใช้อยู่
  และนำเทคโนโลยีใหม่ๆ เข้ามาใช้ในกระบวนการผลิตมากขึ้น
  เพื่อเป็นการเพิ่มประสิทธิภาพการบริหารการจัดการ และลดการปฏิบัติการที่ไม่มีประสิทธิผลลง

3. การเน้นคุณภาพสินค้าและระบบการจัดสภาพสิ่งแวดล้อมรวมทั้งการมีส่วนร่วมช่วยเหลือสังคม

  บริษัทฯ มุ่งมั่นที่จะรักษาและเพิ่มคุณภาพสินค้า
  โดยเน้นการควบคุมการผลิตและการบริหารการผลิตให้ดีขึ้น
  รวมถึงการคำนึงถึงผลกระทบจากการดำเนินงานต่อสิ่งแวดล้อมและสุขอนามัยของพนักงาน
  โดยในปี 2539 บริษัทฯเป็นผู้ผลิตปูนซีเมนต์รายแรกของไทยที่ได้รับการรับรองจาก ISO 9002
  สำหรับระบบการควบคุมคุณภาพการผลิตปูนซีเมนต์ทั้งหมด
  ซึ่งการรับรองมาตรฐานดังกล่าวจะรวมถึงสำนักงานใหญ่ โรงงานผลิต
  และช่องทางการจัดจำหน่าย

  ปัจจุบันโรงงานปูนซีเมนต์ โรงงานเม็ดพลาสติก
  และหน่วยผลิตคอนกรีตผสมเสร็จของบริษัทฯได้รับการรับรองมาตรฐานด้านอุตสหากรรมครบทั้ง 3
  ระบบ ได้แก่มาตรฐานระบบบริหารงานคุณภาพ ISO 9001: 2000
  มาตรฐานระบบการจัดการด้านสิ่งแวดล้อม ISO 14001:2004
  และมาตรฐานระบบการจัดการอาชีวอนามัยและความปลอดภัย TIS 18001

  บริษัทฯ ได้มีส่วนร่วมในการรักษาสิ่งแวดล้อม
  และมีส่วนช่วยลดปัญหาอันเกิดจากกากอุตสาหกรรมของโรงงานอุตสาหกรรมต่างๆ
  ของประเทศไทย โดยดำเนินธุรกิจรับกำจัดกากอุตสาหกรรม จากโรงงานต่างๆ ภายในประเทศ
  และได้รับใบอนุญาตประกอบกิจการโรงงานปรับคุณภาพของเสียรวม (รง.101)
  โดยการนำกากอุตสาหกรรมเข้าไปเผารวมกันกับวัตถุดิบ หรือเชื้อเพลิงปกติ
  ในเตาเผาปูนซีเมนต์ที่อุณหภูมิ 1,450 องศาเซลเซียส
  ซึ่งเป็นอุณหภูมิที่สูงเพียงพอที่จะทำลายกากอุตสาหกรรมได้อย่างสมบูรณ์
  วิธีนี้นอกจากใช้ทำลายกากอุตสาหกรรมได้แล้วยังทำให้ลดการใช้วัตถุดิบหรือเชื้อเพลิงปกติ
  ซึ่งมีผลทำให้การใช้ทรัพยากรธรรมชาติลดลงได้อีกทางหนึ่งด้วย
  การกำจัดกากอุตสาหกรรมในเตาเผาปูนซีเมนต์ของบริษัทฯ
  ได้ดำเนินการโดยมีการใช้เครื่องจักรที่ทันสมัย
  และมีการควบคุมการกำจัดกากอุตสาหกรรมอย่างเข้มงวด
  เพื่อมิให้เกิดผลกระทบต่อคุณภาพสิ่งแวดล้อมและคุณภาพผลิตภัณฑ์

  นอกจากนี้บริษัทฯตระหนักถึงหน้าที่และความรับผิดชอบในการมีส่วนช่วยเหลือสังคม
  โดยถือเป็นนโยบายในการอุทิศประโยชน์ตลอดจนการสร้างสรรค์กิจกรรมต่างๆ
  เพื่อเป็นสาธารณประโยชน์สู่สังคม โดยให้ความสำคัญกับการพัฒนาสังคมอย่างต่อเนื่องมาโดยตลอด
  ทั้งด้านชุมชน การศึกษา ศาสนา สิ่งแวดล้อม และเยาวชน

4. การปฏิบัติตามแผนฟื้นฟูกิจการ

  ตามที่สภาพเศรษฐกิจไทยประสบภาวะวิกฤติในช่วงเวลาที่ผ่านมาจากการลดค่าเงินบาทในปี 2540
  ได้ส่งกระทบอย่างมากต่อสถานะทางการเงินของบริษัทฯ โดยบริษัทฯได้หยุดการชำระหนี้ในปี
  2540 และในเดือนกรกฎาคม 2543 ได้ร่วมลงนามในสัญญาขั้นตอนการปรับโครงสร้างหนี้
  ซึ่งครอบคลุมถึงแผนฟื้นฟูกิจการและสัญญาปรับโครงสร้างหนี้กับเจ้าหนี้เพื่อปรับโครงสร้างหนี้ทั้งหมด
  โดยศาลได้เห็นชอบกับแผนฟื้นฟูกิจการในวันที่ 9 กุมภาพันธ์ 2544 อนึ่ง
  สัญญาปรับโครงสร้างหนี้ซึ่งเป็นส่วนหนึ่งของแผนฟื้นฟูกิจการ
  ได้มีข้อกำหนดเงื่อนไขการชำระหนี้คืนให้แก่เจ้าหนี้
  บริษัทฯได้ปฏิบัติตามสัญญาและเชื่อว่าจะสามารถบรรลุเป้าหมายตามแผนได้
  ซึ่งจะทำให้บริษัทฯสามารถแก้ปัญหาทางการเงินให้เป็นที่พอใจให้แก่ทั้งบริษัทฯและเจ้าหนี้
  และจะทำให้บริษัทฯสามารถดำเนินกิจการอันเป็นธุรกิจหลักของบริษัทฯ
  ต่อไปได้ด้วยสถานะทางการเงินที่แข็งแกร่ง